Ezekiel (Šarić)/Glava 42.
1 Dovede me i u unutarnji trijem prema sjeveru i dovede me k sobama, što su bile prema ograđenom prostoru i prema zgradi otraga na sjeveru. 

2 Dužina na sjevernoj strani i iznosila je što lakata i širina pedeset lakata. 

3 Prema dvadeset lakata unutarnjega trijema i prema kamenom podu vanjskoga trijema bile su one, galerija na galeriji, u tri kata. 

4 Pred sobama je bio hodnik od deset lakata širine prema unutarnjem trijemu i od sto lakata dužine. Vrata su njihova bila prema sjeveru. 

5 Gornje su sobe bile manje nego donje i srednje u zgradi, jer su im galerije oduzimale prostor. 

6 Bile su trokatne, a nijesu imale stupova kao vanjske sobe; za to je od donjih i srednjih katova bio oduzet prostor, računano od zemlje. 

7 Bio je tu i zid, koji je tekao van uzduž soba prema vanjskom trijemu. Prema sobama iznosila je njegova dužina pedeset lakata. 

8 Jer je dužina prema unutarnjem trijemu iznosila pedeset lakata i dužina pred hramom što lakata. 

9 Pod ovim sobama bio je pristup od istoka, kad se je dolazilo k njima od vanjskoga trijema. 

10 Na širini zida od trijema i prema istoku, pred ograđenim prostorom i pred zgradom otraga bile su sobe. 

11  Pred njima je bio hodnik. Imale su isti izgled kao sobe na sjevernoj strani i bile su tako duge i tako široke i imale su jednake izlaze i jednak uređaj. 

12 Ulazi njihovi bili su kao ulazi u sobe, što su bile prema jugu. Jedan ulaz bio je na početku puta, koji je uza zid tekao prema istoku, gdje se je ulazilo. 

13 On mi reče: "Sobe na sjeverno; strani i sobe na južnoj strani, što leže pred ograđenim prostorom, jesu svete sobe, gdje svećenici, koji se približuju Gospodu, smiju jesti presvete darove. Ondje imaju donijeti presveto, prinos, žrtvu za grijeh i žrtvu za krivnju; jer je mjesto sveto. 

14 Kad uniđu svećenici, neće izlaziti iz svetišta u vanjski trijem. Ovdje će ostavljati haljine svoje, u kojima su obavljali službu; jer su svete. Oblačit će druge haljine i onda istom odilaziti na mjesto za narod određeno." 

15 Kad je bio izmjerio unutarnji hram, izvede me van na istočna vrata i izmjeri sve unaokolo. 

16 Izmjeri mjerilom istočnu stranu; imala je pet stotina mjerila. 

17 Tada se okrenu i izmjeri sjevernu stranu; imala je pet stotina mjerila. 

18 Tada se okrenu, te izmjeri i južnu stranu; imala je pet stotina mjerila. 

19 Potom ode na zapadnu stranu i izmjeri pet stotina mjerila. 

20 Na sve četiri strane izmjeri. Unaokolo bio je zid; imao je dužinu od pet stotina mjerila i širinu od pet stotina mjerila, da omeđi sveto mjesto od obične zemlje. 

Ezekiel (Šarić)